**Туристичка организација општине Рача**

**ПРАВИЛНИК**

**О БЕЗБЕДНОСТИ И ЗДРАВЉУ НА РАДУ**

**Август, 2021.**

На основу чланова 3. и 14. Закона о безбедности и здрављу на раду („Сл.гласник РС“, број 101/05, 91/15, 113/17 – др.закон), чл.80-82. Закона о раду („Сл.гласник РС“, бр.број 24/05, 61/05, 54/09, 32/2013, 75/2014, 13/2017 – Одлука УС, 113/2017 и 95/2018 – аутентично тумачење), члана 11. Закона о запосленима у јавним службама ( „Службени гласник РС“, број број 113/2017, 95/2018 и 86/2019), а сходно члану 19. став 1. тачка 1) Статута Туристичке организације општине Рача број 112/2020, Управни одбор је на седници одржаној дана 9.8.2021.гпдине донео следећи

**ПРАВИЛНИК**

**О БЕЗБЕДНОСТИ И ЗДРАВЉУ НА РАДУ**

**I ОПШТЕ ОДРЕДБЕ**

**Члан 1.**

Овим Правилником се у Туристичкој организацији општине Рача ( у даљем тексту: ТООР) уређује спровођење и унапређивање безбедности и здравља на раду лица која учествују у радним процесима, као и лица која се затекну у радној околини, у циљу спречавања повреда на раду, професионалних обољења и обољења у вези са радом, као и права, обавезе и одговорности у вези са безбедношћу и здрављем на раду запослених и одговорних лица.

**Члан 2.**

Запослени у ТООР остварују безбедност и здравље на раду у складу са законом, прописаним мерама и нормативима, овим Правилником и другим општим актима која се на основу овог Правилника донесу.

**Члан 3.**

Право на безбедност и здравље на раду, које обезбеђује ТООР имају:

1. запослени и

2. лица која се затекну у радној околини, ради обављања одређених послова (ако је о њиховом присуству упознат директор).

**Члан 4.**

Спровођење и унапређивање безбедности и здравља на раду обухвата мере које су усмерене на стварање безбедних услова рада, који се обезбеђују применом техничких, здравствених, образовних, социјалних, економских, правних и других мера, ради спречавања опасности, штетности и осталих узрочника који могу да изазову угроженост или оштећење људског организма на раду и у вези са радом.

**II ОРГАНИЗОВАЊЕ ПОСЛОВА БЕЗБЕДНОСТИ И ЗДРАВЉА НА РАДУ**

**Члан 5.**

Директор ТООР дужан је да организује послове безбедности и здравља на раду. Послове безбедности и здравља на раду може обављати само лице које има положен стручни испит у складу са безбедношћу и здрављем на раду. За обављање послова безбедности и здравља на раду директор може да одреди једног или више од својих запослених или да ангажује правно лице, односно предузетника који има лиценцу (у даљем тексту: лице за безбедност и здравље на раду).

**Члан 6.**

Лице за безбедност и здравље на раду организује, координира и контролише спровођење послова безбедности и здравља на раду. За свој рад је непосредно одговара послодавцу и не може трпети штетне последице ако своје послове обавља у складу са законом.

**Члан 7.**

Директор је дужан да лицу за безбедност и здравље на раду омогући самостално и независно обављање својих послова у складу са законом и да му обезбеди усавршавање знања у области безбедности и здравља на раду.

**III ОБАВЕЗЕ И ОДГОВОРНОСТ ОДГОВОРНИХ ЛИЦА**

**Члан 8.**

Директор је дужан да:

* обезбеди финансијска средства за спровођење мера безбедности и здравља на раду у сарадњи са органима локалне самоуправе;
* донесе предлог акта о процени ризика у писменој форми за сва радна места и да утврди начин и мере за њихово отклањање и достави га Управном одбору на усвајање;
* одреди лице задужено за безбедност и здравље на раду актом у писменој форми;
* обезбеди усавршавање знања у области безбедности и здравља на раду запосленом кога одреди за обављање спровођења тих послова;
* запосленом одреди обављање послова на којима су спроведене мере безбедности и здравља на раду;
* обавештава запослене о увођењу нових технологија и средстава за рад, као и о опасностима од повреда и оштећења здравља који настају њиховим увођењем;
* донесе одговарајућа упутства за безбедан рад;
* оспособљава запослене за безбедан и здрав рад;
* обезбеди запосленима коришћење средстава и опреме за личну заштиту на раду;
* обезбеди одржавање средстава за рад и средстава и опреме за личну заштиту на раду у исправном стању;
* ангажује правно лице са лиценцом ради спровођења превентивних и периодичних прегледа и испитивања опреме за рад као и превентивних и периодичних испитивања услова радне околине;
* обезбеди на основу акта о процени ризика и оцене службене медицине рада прописане лекарске прегледе запослених у складу са Законом;
* Обезбеди пружање прве помоћи, као и да оспособи одређени број запослених за пружање прве помоћи, спасавање и евакуацију у случају опасности;
* заустави сваку врсту рада који представља непосредну опасност за живот и/или здравље запослених и ученика;
* запослене осигура од повреда на раду, професионалних обољења и обољења у вези са радом ради обезбеђивања накнаде штете;
* одмах, а најкасније у року од 24 сата од настанка, усмено и у писменој форми пријави надлежној инспекцији рада и надлежном органу за унутрашње послове, сваку смртну, колективну или тешку повреду на раду, повреду на раду због које запослени није способан за рад више од три узастопна радна дана као и опасну појаву која би могла да угрози безбедност и здравље запослених и ученика;
* обавља и друге послове у складу са Законом о безбедности и здрављу на раду.

**Члан 9.**

Запослени је дужан да:

* се пре почетка рада упозна са мерама безбедности и здравља на раду на пословима или на радном месту на које је одређен као и да се оспособљава за њихово спровођење;
* примењује прописане мере за безбедан и здрав рад, да наменски користи средства за рад, да користи прописана средства и опрему за личну заштиту на раду и да са њима пажљиво рукује, да неби угрозио своју безбедност и здравље као и здравље и безбедност других лица;
* пре почетка рада запослени је дужан да прегледа своје радно место укључујући и средства за рад која користи, као и средства и опрему за личну заштиту на раду и да у случају уочених недостатака извести директора или непосредног руководиоца;
* пре напуштања радног места запослени је дужан да радно место и средства за рад остави у стању да не угрожавају друге запослене;
* у складу са својим сазнањима, одмах обавести директора или непосредног руководиоца о неправилностима, штетностима, опасности или другој појави која би на радном месту могла да угрози његову безбедност и здравље или безбедност и здравље других запослених;
* може се обратити надлежној инспекцији рада, о чему обавештава лице за безбедност и здравље на раду ако директор или непосредни руководилац не отклоне неправилности у року од осам (8) дана од дана добијања обавештења;
* сарађује са послодавцем и лицем за безбедност и здравље на раду, како би се спровеле прописане мере за безбедност и здравље на пословима на којима ради.

**Члан 10.**

Запослени има право да одбије да ради:

* ако му прети непосредна опасност по живот и здравље због тога што нису спроведене прописане мере за безбедност и здравље на радном месту на које је распоређен, све док се не спроведу мере за безбедан и здрав рад;
* на средству за рад на којем нису примењене прописане мере безбедности;
* ако у току оспосбљавања за безбедан и здрав рад није упознат са свим врстама ризика и мерама за њихово отклањање;
* ако му директор није обезбедио прописани лекарски преглед или ако се на лекарском прегледу утврди да не испуњава прописане здравствене услове за рад на радном месту са повећаним ризиком;
* дуже од пуног радног времена, односно ноћу, ако би према оцени службе Медицине рада такав рад могао да погорша његово здравствено стање.

**Члан 11.**

Лице за безбедност и здравље на раду, у складу са законом и овим правилником, обавља послове безбедности и здравља на раду, а нарочито:

* спроводи поступак процене ризика;
* врши контролу и даје савете послодавцу у планирању, избору, коришћењу и одржавању средстава за рад, опасних материја и средстава и опреме за личну заштиту на раду;
* учествује у опремању и уређивању радног места у циљу обезбеђивања безбедних и здравих услова рада;
* организује превентивна и периодична испитивања услова радне околине;
* организује превентивне и периодичне прегледе и проверу опреме за рад;
* предлаже мере за побољшање услова рада, нарочито на радном месту са повећаним ризиком;
* свакодневно прати и контролише примену мера за безбедност и здравље код послодавца;
* прати стање у вези са повредама на раду и професионалним обољењима, као и болестима у вези са радом, учествује у утврђивању њихових узрока и припрема извештаје са предлозима мера за њихово отклањање;
* припрема и спроводи оспособљавање запослених за безбедан и здрав рад; − организује прописане лекарске прегледе запослених, као и оспособљавање одређеног броја запослених за пружање прве помоћи, спасавање и евакуацију у случају опасности;
* припрема упутства за безбедан и здрав рад и контролише њихову примену; − забрањује рад на радном месту или употребу средства за рад, у случају када утврди непосредну опасност по живот или здравље запосленог;
* најкасније у року од 24 часа обавештава усмено и писмено надлежну инспекцију рада и надлежни орган унутрашњих послова о свакој смртној, колективној или тешкој повреди на раду, након што је обавештен од непосредног руководиоца или другог одговорног лица,
* учествује и даје предлоге ради извршавања наложених мера од стране надлежне инспекције.

**IV ПОСЕБНА ПРАВА ЖЕНА, МЛАДИХ, ОСОБА СА ИНВАЛИДИТЕТОМ И ПРОФЕСИОНАЛНО ОБОЛЕЛИХ**

**Члан 12.**

Жене, млади испод 18 година старости, особе са инвалидитетом и професионално оболели, у радном односу приликом рада уживају посебну заштиту на раду у складу са законским прописима.

За време трудноће жене не могу радити на пословима на којима се рад врши у принудном положају тела или се послови обављају дуже време стојећи, као и на пословима који захтевају тешке физичке напоре или друга већа физичка напрезања у току рада, као и дуже од пуног радног времена.

Лица која су млађа од 18 година не могу се запошљавати и распоређивати на радна места с повећаним ризиком као и на рад ноћу. Запослени са смањеном радном способношћу – особе са инвалидитетом и пофесионално оболели, могу се распоредити на све оне послове на којима могу радити без професионалне рехабилитације и без опасности за смањење преостале радне способности. Могу се распоређивати само на оне послове који неће умањити њихову преосталу радну способност.

**V СПРЕЧАВАЊЕ ЗЛОСТАВЉАЊА НА РАДУ**

**Члан 13.**

Забрањен је било који вид злостављања на раду и у вези са радом, као и злоупотреба права на заштиту од злостављања.

**Члан 14.**

Директор ТООР дужан је да, у циљу стварања услова неопходних за здраву и безбедну радну околину, организује рад на начин којим се спречава појава злостављања на раду и у вези са радом и запосленима обезбеђују услови рада у којима неће бити изложени злостављању на раду и у вези са радом.

**VI ПРЕГЛЕД И ПРОВЕРА СРЕДСТАВА И ОПРЕМЕ ЗА РАД**

**Члан 15.**

Директор ТООР дужан је да обезбеди да се средства за рад (објекат који се користи као радни и помоћни простор са припадајућим електричним инсталацијама, инсталацијама флуида, грејања, вентилације и климатизације) као и опрема за рад редовно и правилно одржавају у исправном стању, у складу са техничким прописима и одговарајућим стандардима, на начин који обезбеђује сигурност запослених.

**Члан 16.**

Опрема за рад се прегледа и провера на начин предвиђен техничким прописима и упутствима произвођача. Редовне и ванредне прегледе обавља правно лице са лиценцом за преглед и проверу опреме за рад.

**Члан 17.**

Електричне инсталације ниског напона се прегледају, испитују и одржавају на начин предвиђен законским прописима, правилницима или упутствима произвођача.

Редовна провера исправности, сервисирање и одржавање противпожарних инсталација и опреме обавља се у складу са Законом о заштити од пожара и Правилником о заштити од пожара ТООР-а.

Редовно сервисирање и одржавање уређаја за грејање, климатизацију и вентилацију (чишћење и замена филтера у системима за климатизацију и вентилацију и сл.) обављају овлашћени сервисери.

**VII СРЕДСТВА И ОПРЕМА ЛИЧНЕ ЗАШТИТЕ**

**Члан 18.**

Сходно одредбама чл. 3 и 4. Уредбе о обавезним средствима и опреми за личну, узајамну и колективну заштиту од елементарних непогода и других несрећа („Сл.гласник Рс“, бр.3/11 и 27/15), ТООР је у обавези да набави и држи у исправном стању средства и опрему за спровођење личне, узајамне и колективне заштите људи у њеним просторијама, односно објекту или делу објекта који користи.

1) комплет за прижање прве помоћи;

2) најмање јердну приручну апотеку (зидни ормарић) са унутрашњим садржајем одређеним Уредбом;

3)најмање један комплет средстава за дезинфекцију пословног простора, радне површине, уређаја и возила која се користе у оквиру делатности, који садржи 10 грама детерџента на 1м2 пословног простора.

4) један комплет алата који обухвата: лопату, крамп, секиру, чекић ( мацола), ћускију, тестеру за гвожђе, клешта и испитивач напона.

**Члан 19.**

Запослени могу да користе искључиво исправна средства за личну заштиту.

Средства личне заштите се дају на употребу запосленима уз потпис. Чување и одржавање средстава личне заштите врше сами запослени према упутству произвођача. Уколико дође до оштећења средства личне заштите, пре истека рока за замену, запосленом ће се дати ново средство личне заштите. О оштећењу или дотрајалости средства за личну заштиту запослени је дужан да обавести непосредног руководиоца и лице за безбедност и здравље на раду.

Запослени приликом престанка радног односа или распоређивања на друге послове на којима средства за личну заштиту нису потребна, дужан је да их раздужи.

**VIII ПОВРЕДЕ НА РАДУ И ПРУЖАЊЕ ПРВЕ ПОМОЋИ**

**Члан 20.**

Сваку повреду на раду запослени је обавезан да одмах пријави непосредном руководиоцу и лицу за безбедност и здравље на раду уколико је такво лице одређено.

Ако због теже повреде, односно наглог обољења запослени није у могућности да сам пријави повреду, обавезан је да то учини запослени који се затекне у његовој радној околини.

**Члан 21.**

Лице за безбедност и здравље на раду, уколико је одређено, је дужно да одмах после настанка, а најкасније у наредна 24 часа, усмено и писмено, надлежној инспекцији рада као и надлежном органу за унутрашње послове пријави сваку смртну, колективну или тешку повреду на раду због које запослени није способан за рад дуже од три узастопна радна дана, као и опасну појаву која би могла да угрози безбедност и здравље запослених.

Лице за безбедност и здравље на раду је дужно да најкасније у року од три (3) радна дана од дана сазнања пријави надлежној инспекцији рада професионално обољење, односно обољење у вези с радом.

**Члан 22.**

За пружање прве помоћи мора бити оспособљено, најмање 2% од укупног броја извршилаца у једној радној смени, за основно или напредно оспособљавање за пружање прве помоћи у зависности од процењених ризика.

Лице за безбедност и здравље на раду дужно је да организује да се изврши оспособљавање одређеног броја запослених за пружање прве помоћи.

**Члан 23.**

Прву помоћ запосленима у случају повреде, тровања или наглог обољења, пружа лице које се затекне у непосредној околини и лице које је оспособљено за пружање прве помоћи.

**Члан 24.**

На видном и приступачном месту у ТООР поставља се зидни ормарић са прописаним санитетским материјалом за пружање прве помоћи запосленом, који мора бити видно обележен знаком црвеног крста.

Поред средстава и опреме у зидном ормарићу мора се налазити и Упутство и поступци за пружање прве помоћи, а исти морају бити истакнути у просторијама Библиотеке на видном и лако уочљивом месту.

Ормарић се мора држати у уредном стању. Забрањено је у такве ормариће стављати предмете који се не сматрају санитетским материјалом.

На зидном ормарићу мора да буде означена:

1) адреса и број телефона најближе службе хитне помоћи и здравствене установе;

2) адреса и број телефона здравствене установе која пружа специфичне услуге за поједине повреде (нпр. Центар за тровања, Центар за опекотине итд.);

3) бројеви телефона најближе полицијске станице и ватрогасне службе;

4) бројеви телефона и имена запослених одређених и оспособљених за пружање прве помоћи.

**Члан 25.**

У случају елементарне непогоде, експлозије, пожара или друге колективне незгоде директор ТООР-а и лице за безбедност и здравље на раду, уколико је такво лице одређено, дужни су да предузму мере за евакуацију и спасавање запослених.

**IX ОСПОСОБЉАВАЊЕ ЗАПОСЛЕНИХ ЗА БЕЗБЕДАН И ЗДРАВ РАД**

**Члан 26.**

Оспособљавање за безбедан и здрав рад запосленог мора да буде прилагођено специфичностима његовог радног места и спроводи се по програму, чији садржај директор мора, када је то потребно, да обнавља и мења.

Ако директор одреди запосленом да истовремено обавља послове на два или више радних места, дужан је да запосленог оспособи за безбедан и здрав рад на сваком од радних места.

**Члан 27.**

Оспособљавање запосленог се врши теоријски и практично у оквиру радног места.

**X ЕВИДЕНЦИЈЕ У ОБЛАСТИ БЕЗБЕДНОСТИ И ЗДРАВЉА НА РАДУ**

**Члан 28.**

Директор је дужан да води и чува прописане евиденције у области безбедности и здравља на раду и то:

* Повредама на раду, професионалним обољењима и болестима у вези са радом;
* Запосленом оспособљеном за безбедан и здрав рад;
* Извршеним прегледима и проверама опреме за рад;
* Пријавама смртних, колективних и тешких повреда на раду, повредама на раду због које запослени није способан за рад више од три узастопна радна дана;
* Издатим средствима и опреми за личну заштиту на раду;
* Извршеним лекарским прегледима запослених у складу са прописима о безбедности и здрављу на раду

Евиденције директор је дужан да води у складу са Законом.

**Члан 29.**

Дирктор је дужан да омогући надлежном инспектору рада улазак у просторије ТООР за време рада.

Директор је дужан да омогући инспектору рада преглед просторија и уређаја, да му запослени дају потребна обавештења, да му ставе на увид примењене мере безбедности и здравља на средствима за рад, као и увид над средствима и опремом за заштиту.

Директор је дужан да на захтев инспекције рада достави тражене податке у вези са безбедношћу и здрављем на раду.

**Члан 30.**

Директор ТООР је дужан да поступи по решењу инспектора рада и у одређеном року отклони утврђене недостатке и да извести инспектора рада о извршењу његовог решења, у року од 8 дана од дана одређеног за отклањање недостатака, односно неправилности.

**XI ЗАБРАНА ВРШЕЊА ПОСЛОВА И УДАЉЕЊА СА РАДА**

**Члан 31.**

Директор ТООР је дужан да ће забранити вршење посла, запосленом који се не придржава прописаних мера безбедности и здравља на раду, не користи средства личне заштите и ако одбија да поступи по његовим упуствима за безбедан рад.

Због разлога из става 1. овог члана, запослени може бити привремено удаљен са рада, док ови разлози трају.

**XI МЕРЕ БЕЗБЕДНОСТИ И ЗДРАВЉА НА РАДУ**

**Члан 32.**

**Радне просторије**

Све радне и споредне просторије морају бити довољно осветљене природном или вештачком светлошћу.

Прозори, осветљавајући отвори и други елементи за осветљавање морају се одржавати у чистом и исправном стању.

Вештачко осветљење радних просторија мора бити тако изведено да бљештавошћу не заслепљује запослене.

Сва места која представљају нарочиту опасност при кретању запослених морају бити довољно осветљена.

**Члан 33.**

Радне просторије зими морају бити загрејане.

Температура радних просторија мора одговарати прописаним вредностима те радне просторије. При том се мора узети у обзир влажност, кретање ваздуха и интезивност телесног рада.

Уређаји за вентилацију морају се одржавати у исправном стању, а сваки квар мора се на време пријавитии и отклонити.

**Члан 34.**

Забрањена је злоупотреба и самовољно одстрањивање заштитних средстава, као и њихово намерно оштећење

Уклањање заштитних направа и уређаја може се вршити у случају потребе само од стране овлашћених и стручних лица. По престанку потребе, заштитне направе и уређаји се морају довести у првобитно стање.

**Члан 35.**

**Бука**

Бука се мора свести на минимум како би се омогућило нормално функционисање ТООР.

**Члан 36.**

**Електрична струја и електрични уређаји**

На местима где постоји кутија са осигурачима треба ставити упозорење о опасности по живот, а у просторијама са електричним уређајима дозвољен је приступ само стручним запосленим лицима. Прекидачи за осветљење морају се налазити одмах крај улаза у просторије, на дохват руке.

Све склопке које служе за искључење струје морају бити лако изграђене и поставњене да се при правилном отварању, под нормалним напором, не ствара електрични лук.

**Члан 37.**

**Опасне и штетне материје**

Лако запаљиве или експлозивне материје не смеју се смештати са осталим материјалима, већ у засебне просторије удаљене од места рада.

**XII ПРЕЛАЗНЕ И ЗАВРШНЕ ОДРЕДБЕ**

**Члан 38.**

На све што није регулисано овим Правилником, примењиваће се одредбе Закона о безбедности и здравља на раду и други прописи који регулишу ову област.

**Члан 39**.

Овај Правилник ступа на снагу у року од осам дана од дана објављивања на огласној табли Туристичке организације општине Рача.

**ПРЕДСЕДНИК УПРАВНОГ ОДБОРА**

**с.р. Јелена Аћимовић**